Les meves prioritats
Les meves prioritats com a comissària d’Educació, Cultura, Multilingüisme i Joventut es concentraran en els àmbits en què puguem incidir positivament en la vida dels ciutadans. L’educació i la formació són vitals, especialment en un context de crisi, però també com a motor clau de l’estratègia “Europa 2020” de la Comissió Europea per aconseguir una economia competitiva, sostenible i respectuosa amb el medi ambient. Les meves prioritats també es basen en les orientacions polítiques establertes per a la Comissió pel president José Manuel Barroso. Es resumeixen així: 
• 	Millorar les competències i facilitar l’accés a l’educació i a la formació focalitzant-nos en les necessitats del mercat.
• 	Millorar la mobilitat i les oportunitats dels joves.
• 	Crear un entorn que fomenti la cultura i la creativitat de cadascun dels ciutadans i de la societat en general.
Si Europa ha de competir en l’economia mundial, hem de potenciar l’excel·lència en l’Educació, la Recerca i la Innovació. Per preparar els nostres joves per al mercat laboral d’avui dia, hem de millorar la qualitat de l’educació des de la més tendra infància. I també és essencial la millora de la formació del professorat perquè un bon professor encara és el factor número u en l’èxit d’un nen a la vida. Millorar la qualitat també vol dir fomentar el valor intrínsec de l’educació entre els alumnes.
Els beneficis de la nova economia han de ser compartits de manera més igualitària si volem aconseguir una societat del coneixement més verda i més intel·ligent. Concretament, això suposa ajudar:
• 	Un de cada sis joves que abandona l’escola.
• 	Un de cada cinc nois de quinze anys amb una pobra competència lectora.
• 	Els vuitanta milions de persones que intenten sobreviure amb competències molt bàsiques o molt pobres.
Engegaré polítiques per reduir l’abandonament escolar i presentaré propostes per establir avaluacions comparatives per dur a terme més bones polítiques d’ocupació, mobilitat i multilingüisme.
L’educació superior també es essencial per millorar el nivell de formació. Tot i els progressos assolits per millorar la qualitat de les nostres universitats mitjançant les reformes del "procés de Bolonya", no hi ha gaires universitats europees entre les millors del món. Hem d’esforçar-nos perquè hi puguin ser.
Tinc previst basar-me en l’Institut Europeu d Innovació i Tecnologia (EIT), en les accions Marie Curie (de suport a la mobilitat dels investigadors) i en el programa Erasmus (de promoció de la mobilitat dels estudiants i del professorat) per potenciar i modernitzar l’educació superior i fer que Europa sigui atractiva per a l’estudi i la recerca. Volem ajudar l'EIT a esdevenir un dels futurs estendards del coneixement a Europa. Les accions Marie Curie ens permetran millorar els nostres esforços per unificar les àrees europees d’educació superior i de recerca per tal que el coneixement i els investigadors i els estudiants circulin lliurement més enllà de les seves fronteres. Això ens ajudarà a aconseguir una excel·lència transnacional en matèria de recerca i educació, que podrem transformar en innovació.
El programa Erasmus ja ha demostrat ser tot un èxit, però jo voldria fer encara més per donar-lo a conèixer. Encara estem una mica lluny del nostre objectiu de tres milions d’estudiants Erasmus el 2012 i, a més, actualment s’està reduint el percentatge de participació en un terç dels països que hi participen. Només aconseguirem més mobilitat si millorem el finançament i la qualitat del programa.
Erasmus Mundus, que finança la mobilitat acadèmica internacional i de la UE, també s’ha convertit en un estendard de la integració i és un pont estès entre els pobles i les cultures d’arreu del món. També en faré la promoció per millorar la visibilitat internacional de l’educació superior de la UE.
Per dur a terme els meus plans en matèria d’educació, treballaré molt estretament amb els estats membres dissenyant enfocaments comuns per a reptes compartits per tots basant-nos en les bones pràctiques i en l'avaluació comparativa.
Tal com demostren els nostres programes, la mobilitat de l’aprenentatge és extremadament eficaç per millorar les competències professionals i les possibilitats de trobar feina i per obrir la mentalitat de la gent a d’altres cultures. El meu objectiu és proposar de cara a l’estiu del 2010 un marc per al programa anomenat “Joventut en moviment”, que contribuirà decisivament a fomentar la diversitat cultural, el diàleg intercultural i l’aprenentatge multilingüe.
En l’àmbit de la Cultura, treballaré per crear un entorn en què puguin florir la creativitat, la innovació i les expressions culturals basant-me en la nostra riquesa lingüística i cultural i en la demostrada capacitat de les nostres indústries creatives, responsables del 2,6% del PIB europeu, per estimular la innovació i el creixement. El 2010 publicarem un llibre verd que ens ajudarà a dissenyar les actuacions a nivell estatal i europeu que permetran a la nostra cultura i a la nostra creativitat prosperar encara més.
En els propers mesos, presentaré una proposta d’etiqueta del patrimoni europeu. Aquesta etiqueta servirà per donar visibilitat als llocs que millor representen els ideals europeus i per enfortir un sentiment comú d'identitat i pertinença a Europa.
El programa MEDIA, que cofinança la creació i distribució de pel·lícules europees i activitats de formació en aquest àmbit, ens ajudarà a difondre la cultura europea arreu del món. Tinc intenció d’aprofitar totes les oportunitats que ofereix aquest programa basant-me en els anys de treball d’Europa en aquest sector.
El valor afegit i el gran repte és convertir la diversitat cultural europea en una indústria competitiva mundial que contribueixi al creixement econòmic i a la creació de llocs de treball. Faré especial atenció a l’impacte de les tecnologies digitals en el cinema.
Pel que fa als drets d'autor, tinc intenció de treballar estretament amb els meus col·legues comissaris en la nova agenda digital per aconseguir un equilibri entre un millor accés a la cultura i una justa remuneració dels creadors (essencial per a la diversitat cultural)
D'una manera més general, desitjo incorporar les prioritats culturals a la resta de polítiques de la UE.
El Multilingüisme i l’aprenentatge d’idiomes són el passaport per gaudir de més oportunitats professionals i per obrir la mentalitat de la gent a d’altres cultures que formen part de la riquesa d’Europa. El nostre suport no pot limitar-se a les 23 llengües oficials de la UE, sinó que també ha d'arribar a les 60 llengües regionals i minoritàries d'Europa.
Un dels meus objectius principals és promoure l’aprenentatge d’idiomes des de la més tendra infància. Es tracta d’aconseguir que cada ciutadà de la UE pugui parlar com a mínim dues llengües estrangeres a més a més de la seva materna. El coneixement d’idiomes millora les possibilitats de trobar feina, la comunicació i el coneixement mutu tant dins d’Europa com fora de les seves fronteres.
És cert que l’Esport no figura en el meu títol de comissària, però forma part de les meves competències i considero que és una part important de la meva cartera. Vull explorar la manera de treure el més gran profit de les noves competències que el Tractat de Lisboa atorga a la UE en matèria d’esport. La importància de l’esport per a l’educació, la formació, la integració social i la salut és enorme. També té un important impacte econòmic. Treballaré estretament amb les organitzacions professionals i amateurs per garantir el fair play i lluitar contra el dopatge, per protegir els joves esportistes i per combatre el racisme i la violència.
Tinc intenció també de promocionar l’esport de base i l’esport amateur des de l’edat preescolar perquè és aquí on arrenca un estil de vida sa que ha de durar tota la vida fins a la tercera edat, perquè volem que els nostres avis es mantinguin actius i en forma.
Personalment, sóc molt conscient que els europeus donen molta importància a qüestions de la meva cartera. És ben bé així: molts de nosaltres tenim opinions molt apassionades en matèria d’educació, cultura, multilingüisme, joventut i esport. Jo no sóc cap excepció.
Per això em comprometo a escoltar amb atenció tots els implicats des del primer moment a l’hora de dissenyar les polítiques: fent-ho així contribuirem a obtenir uns resultats concrets, més creïbles i més representatius. Tot plegat farà que els europeus se sentin més units.
Si voleu opinar sobre les meves prioritats, poseu-vos en contacte amb mi. Podeu contactar el meu gabinet directament a l’adreça electrònica androulla.vassiliou@ec.europa.eu.
Per qüestions relacionades amb la premsa i els mitjans de comunicació, contacteu l'Oficina de premsa de la Representació de la Comissió Europea a Barcelona (comm-bcn-officer@ec.europa.eu) o el meu portaveu (dennis.abbott@ec.europa.eu). 

Androulla Vassiliou
Comissària d’Educació, Cultura, Multilingüisme i Joventut